AlexejDobrolubov/national_council_slovak_2010 huggingface dataset:
23. schôdza NR SR - 6.deň - B. popoludní
Dátum: 2024-12-03
Poslanec: Galek, Karol (SaS)
Druh vystúpenia: Vystúpenie v rozprave

125. Vážený pán predsedajúci, predkladám informáciu o výsledku prerokovania návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k cenám energií, tlač 66. Predseda Národnej rady Slovenskej republiky rozhodnutím číslo 69 z 23. novembra 2023 pridelil predmetný návrh skupiny poslancov na prerokovanie Výboru Národnej rady Slovenskej republiky pre hospodárske záležitosti, ktorý zároveň určil ako gestorský výbor s tým, že podá Národnej rade Slovenskej republiky informáciu o výsledku prerokovania predloženého návrhu na výbore a návrh na uznesenie Národnej rady Slovenskej republiky. Výbor Národnej rady Slovenskej republiky pre hospodárske záležitosti rokoval o návrhu 6. decembra 2023. Výbor neprijal uznesenie, keďže navrhnuté uznesenie nezískalo potrebný súhlas nadpolovičnej väčšiny prítomných členov výboru podľa § 52 ods. 4 zákona o rokovacom poriadku Národnej rady Slovenskej republiky. Predseda výboru ma síce neurčil za spoločného spravodajcu, ale teda sme sa dohodli, že to predložím a súčasťou tejto informácie je návrh uznesenia Národnej rady. Pán predsedajúci, otvorte, prosím, rozpravu, do ktorej sa potom aj ja chcem prihlásiť.
23. schôdza NR SR - 5.deň - B. popoludní
Dátum: 2024-12-02
Poslanec: Galek, Karol (SaS)
Druh vystúpenia: Vystúpenie v rozprave

197. Dobrý večer prajem. Dovoľujem si predložiť návrh tohto uznesenia, ktorým teda chceme uložiť povinnosti pani ministerke hospodárstva Slovenskej republiky a ministrovi financií predložiť Národnej rade správu o spôsobe poskytovania a výške pomoci s cenami energií pre slovenské domácnosti budúci rok vrátane zabezpečenia zdrojov a tiež chceme informáciu o zmluve, ktorá bola uzatvorená so Slovenskými elektrárňami. Tým dôvodom je skrátka to, že máme 30 dní do konca roka a stále nevieme, ako bude vyzerať tá pomoc s cenami energií, koľko jej vlastne bude a či vôbec bude a aká bude, či bude plošná alebo adresná, pričom pani ministerka toto avizovala už na jar tohto roku, že teda bude určite adresná, ale dodnes sme žiaden návrh nevideli. Takisto v rozpočte najprv na to malo byť vyčlenených 100 mil., potom 275, ale z toho 175 ešte na pokrytie minuloročných. Zrazu sa hovorí o tom, že však máme tam rezervu. Najprv to bola rezerva vo výške miliardy, potom pol miliardy, potom 400 mil. Teraz sa hovorí, že 280 by sa z toho mohlo použiť na energopomoc, čo sú vlastne dve tretiny. Takže naozaj radi by sme vedeli, koľko toho vlastne bude a ja by som potom bližšie detaily predstavil aj vo svojom vystúpení v rámci rozpravy. Ďakujem pekne.
23. schôdza NR SR - 3.deň - B. popoludní
Dátum: 2024-11-28
Poslanec: Galek, Karol (SaS)
Druh vystúpenia: Vystúpenie s faktickou poznámkou

88. Iba krátko. Ono je jedno, kto bol vo vláde, keď bola privatizácia Slovenských elektrární, pretože cena elektriny sa dnes obchoduje na trhu. Čiže akokoľvek sa tá elektrina vyrobí, jednoducho je umiestnená na trhu. Kto ju za koľko kúpi, tak za toľko ju môže potom aj poskytnúť. Čo sa týka tej transakčnej dane, no tak áno, nie je to iba Maďarsko, ale vo svete tu máme aj krajiny Latinskej Ameriky, takže bohužiaľ, dostali sme sa do takého zvláštneho klubu a naozaj ma to veľmi mrzí, že to napríklad odrádza mnohých investorov, a práve napríklad príjmy z mnohých investícií sú jedným, ktoré boli v budúcoročnom rozpočte pomerne aj štedro naplánované, a obávam sa, že opak bude pravdou. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Galek, Karol (SaS)
Druh vystúpenia: Vystúpenie s faktickou poznámkou

176. Pán kolega Lackovič, ďakujem veľmi pekne za vaše vystúpenie. Naozaj veľmi dobre ste upozornili práve na ten problém, že týmto konsolidačným balíčkom sa ide dom stavať od strechy. Jednoducho naháňajú sa tu nejaké príjmy, ale pritom sa úplne zabúda na to, kde sa dá reálne šetriť. Spomenuli ste hodové slávnosti, výjazdové rokovania, zvýšené platy, doživotné renty. V energetike máme taký pojem že energy efficiency first. Jednoducho naozaj najprv sa pozrime na to, kde vieme ušetriť a až potom, kde vieme rozdávať, a preto by som poprosil o podporu môjho návrhu vrátiť tento balíček na dopracovanie. Ďakujem veľmi pekne.
19. schôdza NR SR - 4.deň - B. popoludní
Dátum: 2024-09-17
Poslanec: Galek, Karol (SaS)
Druh vystúpenia: Vystúpenie s faktickou poznámkou

50. Ďakujem. Ja som predtým hľadal to správne slovo, keď som vravel, že toto nie je prílepok, ale že ty si to nazval veľmi, veľmi dobre. Nazval si to vyvlastňovacou doložkou, ktorá naozaj s týmto zákonom nemá absolútne nič spoločné. Na takéto veci máme predsa zákon o strategických investíciách. Prečo sa nejaké vyvlastňovanie ide riešiť cez zákon o vodách? Veď toto, toto je úplne bezprecedentný návrh. Čiže dneska budeme vyvlastňovať pozemky pod tokmi, pod, ja neviem, vodnými dielami, zajtra čo, pod stromami, alebo kam pôjdeme ďalej? A ty si hovoril o tom, že, ľudia, dávajte si pozor, lebo tu vás môže štát veľmi ľahko okradnúť o vaše pozemky, ale ja sa pýtam, kto je tým beneficientom na tej druhej strane, o čom sa tu vlastne bavíme? Pán Kvorka hovoril o vodnom diele Gabčíkovo, áno, toto má byť vraj stále neskolaudované. Pán Taraba, neviem, či mi toto viete potvrdiť. Alebo je to prečerpávacia elektráreň Ipeľ, ktorú pán Brhel začal plánovať ešte v roku 2015? Alebo je to kontroverzné vodné dielo Slatinka, ktoré sa tu plánuje od roku 1956? Čiže, ako sa hovorí, never v ušľachtilý motív činu, ak sa dá nájsť aj nízky a, bohužiaľ, v tomto nevidím len ten ušľachtilý. Ďakujem.
19. schôdza NR SR - 4.deň - B. popoludní
Dátum: 2024-09-17
Poslanec: Galek, Karol (SaS)
Druh vystúpenia: Vystúpenie s faktickou poznámkou

46. Michal, ja by som možno ešte nehádzal úplne tak do koša, pretože možnože ten pozmeňovák neprejde. Ako si povedal, je to prílepok, ja by som to nazval troška tvrdšie, ale naozaj to absolútne nesúvisí s týmto zákonom a bastardí to naozaj dobrý zákon absolútne nezmyselnými ustanoveniami. Čo za tým môže byť, však možnože Lojzo nám o chvíľku povie viacej. Neviem si predstaviť ani, že by ostatní koaliční poslanci, keď si to vypočujú, alebo keď sa dozvedia o tom, tak zaňho nezahlasujú. Takže nehádžme to ešte, jak sa hovorí, flintu do žita. Pokiaľ by to bol naozaj zákon, tak ako bol predložený v prvom čítaní, za nás všetkými desiatimi, naozaj tepelné čerpadlá potrebujú tú podporu, tak ako si to veľmi pekne zhrnul, ale toto, toto, čo sa deje, tak to určite nie.
19. schôdza NR SR - 3.deň - A. dopoludnia
Dátum: 2024-09-13
Poslanec: Galek, Karol (SaS)
Druh vystúpenia: Vystúpenie s faktickou poznámkou

78. Ďakujem pekne. No, ja som tu už štvrtý deň a naozaj sa nestíham čudovať, čo sa deje v tejto parlamentnej miestnosti, v tejto budove. Mám taký pocit, že naozaj ten valec tých 90. rokov, ako to naznačil už aj pán Miloško, je späť v plnej sile. Ja verím, že dopadne presne tak ako aj ten v tom čase. Tie dôvody už tu boli všetky povedané, spomenula si to aj ty, Mária, vo svojom vystúpení. Jednak je to to prekrývanie káuz a jednak snaha o ovládnutie naozaj všetkých úrovní moci. Veď napokon načo by mali mať nejakú kontrolu, načo, veď vyhrali voľby a môžu všetko. A keď si hovorila o tých štyroch vágnych odôvodneniach, prečo si bola odvolaná, no platí stále také to slovenské príslovie: kto chce psa biť, palicu si nájde. A ja by som možno preto z tohto miesta chcel teraz odkázať koaličným poslancom, keď opäť dôjde k nejakému odvolávaniu, aby sa zbytočne neunúvali vymýšľať si nejaké kauzy alebo nejaké dôvody, pre ktoré by mala byť pani poslankyňa alebo ktokoľvek iný odvolaný, lebo zbytočne to vyvolá nejakú ďalšiu debatu a potom dostanete naspäť naozaj to, že to bolo iba vyfabulované. Keď mal môj syn päť rokov a keď tiež som sa ho opýtal, prečo niečo urobil, a nevedel mi to odpovedať, tak povedal: "Lebo preto." Tak toto by vám tiež úplne stačilo tam napísať.
33. schôdza NR SR - 2.deň - B. popoludní
Dátum: 2025-03-26
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

92. Ďakujem pekne. Pán poslanec Gašpar, prvé, čo chcem povedať, je to, že vám želám čo najskorší súd, lebo vy ste obžalovaný, pokiaľ sa nemýlim, vo viacerých prípadoch a ono je to už únavné, že vždy keď sa tu hovorí o policajtoch alebo prokuratúre, tak vy cítite nejakú nutkavú potrebu vystúpiť a vyviňovať sa a obhajovať sa. Preto vám želám čo najskorší súd, aby to bolo proste už uzavreté a pokiaľ ste nevinný, tak nech vás ten súd oslobodí. Pokiaľ ste vinný, tak nech vás odsúdi, aby ste niesli trest, lebo je to kontraproduktívne a je to zbytočné. Toto nie je fórum, kde by ste sa mali stále vyviňovať. Vy hovoríte o nejakom zastrašovaní polície a prokuratúry a neviem koho ešte všetkého na prenasledovanie opozície, ľudí spätých s opozíciou počas minulého volebného obdobia. Len problém je ten, že všetci tí ľudia, ktorí neboli zachránení § 363 alebo tou škandalóznou novelou Trestného zákona, oni sú jeden po druhom poodsudzovaní. Však si zoberte, špeciálny prokurátor Kováčik, kopa policajtov, naposledy policajt Kaľavský, ďalší a ďalší nominanti, podnikatelia strany SMER, dokonca ešte aj ten nešťastník Kažimír je neprávoplatne odsúdený trestným rozkazom sudcu Cisarika. To znamená, že vôbec nesedí to, čo hovoríte o nejakom komplote, ktorý sa tu udial na prenasledovanie ja neviem, koho všetkého, a kde by mala byť spiknutá celá prokuratúra, policajti a niekto. Ale čo je najdôležitejšie, je to, že nič z toho, čo ste povedali, neospravedlňuje tú doživotnú rentu pre generálneho prokurátora. V čase keď konsolidujete, keď mnoho ľudí doslova stráda, keď sestričky nemajú, učitelia nemajú, vychovávateľky nemajú, opatrovateľky nemajú, ja by som mohol do večera hovoriť profesie, ktoré strádajú, je tento váš zákon na doživotnú rentu pre generálneho prokurátora totálne, ale totálne amorálny. Ďakujem pekne.
33. schôdza NR SR - 1.deň - B. popoludní
Dátum: 2025-03-25
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

114. Ďakujem pekne. Pán Malatinec, ja teda neviem, čo viedlo Poliakov k zákazu dovozu tých pasterizovaných výrobkov, ale iné ma fascinuje. Vládna koalícia, ktorej ste členom a podporujete ju, kolaboruje s agresorom a neustále špiní Európsku úniu aj Brusel. Vy ste sa pridali k politickej strane, ktorá v tom hrá prím. Pán Ševčík a ním prezentované proruské a protieurópske postoje sú toho dôkazom. A keď vám tečie do topánok, keď našu vlasť postihnú záplavy, požiare, epidémie, nákazy, ako napr. teraz krívačka a slintačka, tak chodíte prosiť a žiadať o pomoc Európsku úniu. Prečo nežiadate o pomoc Moskvu, agresora, Rusko, prečo stále len ten zlý Brusel? A ešte tu po tom, ako oni nám ponúknu pomoc, pošlú odborníkov, vakcíny, sľúbia kompenzácie, tak tu sa ešte na nich, s prepáčením, vygrciate. To vám nie je hanba takýmto spôsobom fungovať?! Ja sa čudujem, že nám pomáhajú. Ja by som sa na vás vykašľal. Vy počkáte, dokiaľ to prejde, a potom sa budete znova na nich len vyšpiniavať, čistá katastrofa. A čo sa týka tej žiadosti o nejakú zmierlivosť, tu vyrážate otvorené dvere. Tu opozícia nebude zneužívať túto situáciu, aby boli torpédované opatrenia, aby spochybňovala očkovania. A viete prečo? Lebo v tejto opozícii nie sú takí bezcharakterní chrapúni, ako boli v tej minulej, ktorí zvážali ľudí na smrť, ktorí torpédovali opatrenia a ktorí majú priamu vinu na tom, Robert Fico a ľudia okolo neho, že ľudia, ktorí boli nimi zmanipulovaní, tak tí ľudia už dnes sú mŕtvi, nie sú medzi živými. Preto, pán Malatinec, vy sa nemusíte obávať, že my to zneužijeme, ale to neznamená, že nebudeme pomenúvať vaše zlyhania. Budeme.
23. schôdza NR SR - 7.deň - B. popoludní
Dátum: 2024-12-04
Poslanec: Galko, Ľubomír (-)
Druh vystúpenia: Vystúpenie s faktickou poznámkou

147. Ďakujem pekne. Ja teda som nebol pri tom incidente, takže neviem k nemu zaujať stanovisko. Len by som chcel, aby strihy... aby sme merali rovnakým metrom. A pokiaľ teda tolerujeme to, že jeden poslanec druhému hovorí, že je psychopat, tak musíme tolerovať aj to, že jeden poslanec hovorí druhému, že je mafián. (Potlesk.) Ja nevidím rozdiel medzi týmito dvoma výrazmi, dokonca si myslím, že komentovať niekoho zdravotný stav, že je psychopat... (Smiech v sále.) No teraz, teraz tým, že sa smejete tak ukazujete, že ste obyčajní debili, hej. (Smiech v sále.) To znamená, že slovo debil je u mňa ešte mäkšie, ako keď niekomu poviete, že je psychopat. Čiže ak teda chceme sa tu baviť nejakým normálnym spôsobom, tak nemôžete vykazovať človeka za to, že povie, že niekto tu je mafián, a druhí ľudia hovoria o ďalších, že sú psychopati. Len toľko som chcel. Ďakujem pekne. (Potlesk.)
22. schôdza NR SR - 11.deň - B. popoludni
Dátum: 2024-11-07
Poslanec: Galko, Ľubomír (-)
Druh vystúpenia: Vystúpenie s faktickou poznámkou

60. Ďakujem pekne, ja som rád, že pán navrhovateľ vystúpil, lebo ja využijem túto faktickú poznámku na to, aby som ho požiadal, aby zaujal stanovisko k tomu listu, ktorý sme dostali v pondelok od environmentálneho experta Michala Kiču zo strany DEMOKRATI všetci stopäťdesiati, kde teda on upozornil na dôsledky, ak tento návrh zákona bude schválený. Ja to rýchlo poviem, v roku 2010 Slovensko čelilo veľmi akútnej hrozbe pozastavenia eurofondov kvôli vyhodeniu verejnosti a mimovládnych organizácií z konaní podľa zákona o ochrane prírody a krajiny a Európska komisia nám vtedy zaslala veľmi ostrý list, v ktorom explicitne pohrozila pozastavením eurofondov. Ten list v tom maili bol ako príloha tiež. Vláda Roberta Fica s veľkou hanbou vtedy musela v skrátenom legislatívnom konaní rýchlo zákony opravovať, aby nevznikli veľké hospodárske škody a teraz poslanci z SNS nás chcú dostať opäť do toho isté stavu a prečo si myslíte teda, že reakcia Európy bude iná. Lebo on si myslí, že tá reakcia bude úplne rovnaká, Slovensko opäť zažije hanbu a údajne ešte koaličný poslanec na výbore navrhol zavedenie takzvanej fikcie súhlasu pre vyjadrenia orgánov ochrany prírody a Európska komisia sa jasne vyjadrila, že by sa jednalo o porušenie európskych smerníc. Aj toto stanovisko bolo všetkým poslancom doručené. Podľa mňa si toto všetko asi uvedomujete a viete, že tie zákony bude, bude potrebné veľmi rýchlo opravovať, len medzičasom si niektorí politici a ich podnikateľskí kamoši a oligarchovia poschvaľujú mimo kontroly verejnosti nevídanej brutality v chránených územiach kadejaké zjazdovky a hotely a o to v danom návrhu údajne ide, o žiadnu prírodu, a preto bude veľmi hanebné, ak toto bude schválené. Čítam to preto, lebo nemyslím si, všetci poslanci koalície vedia vlastne, že čo idú schvaľovať. Tak by som vás požiadal, aby ste k tomuto zaujali stanovisko, pán navrhovateľ. Ďakujem pekne.
22. schôdza NR SR - 2.deň - B. popoludni
Dátum: 2024-10-23
Poslanec: Galko, Ľubomír (-)
Druh vystúpenia: Vystúpenie s faktickou poznámkou

147. Ďakujem pekne. Zareagujem postupne. Čo sa týka pána Čaučíka, áno, ja osobne si myslím, že ste spravili chybu minimálne v tom, že ste to neodkomunikovali s inými predsedami jednotlivých klubov. Ja nevylučujem, že neurobila chybu aj pani Holečková, ja som pri tom nebol, hej? Vy tvrdíte, že ste sa dohodli, ona mne povedala, že sa nedohodla, teda že s tým nesúhlasí, hej, a ja teraz nebudem tu predsa robiť nejakého sudcu alebo rozhodcu. Ja, keď vás to upokojí, tak ja môžem pripustiť, že chybu urobila aj ona. Ale vy ste minimálne v tom urobili chybu, že ste sa s ostatnými o tom nerozprávali vopred, pretože som presvedčený, že ak by ste sa trebárs rozprávali s predsedom klubu, ja neviem, SaS, tak on by sa jej išiel spýtať, že či je to tak okej, a mohli sme si toto všetko ušetriť. Takisto predstavitelia Progresívneho Slovenska by sa nevyjadrovali predo mnou v tom zmysle, že boli zavedení, že oni o tom nevedeli, že ona má s tým problém. Čiže minimálne túto chybu by ste si mohli priznať. A čo sa týka pána Majerského, v bufete-nebufe... ja neviem, na čom ste sa dohodli v bufete (povedané s pobavením) alebo nedohodli, ale chcem zareagovať na vašu poznámku, že pani Holečková má možnosť vstúpiť do hocijakého klubu, že jej schválime výbor a tam môže pracovať. V tom je to hlboké nepochopenie situácie. To nie je tak, vy chcete uprieť poslancovi, ktorý nie je členom nejakého klubu, aby pracoval vo výbore. Toto je, to je, to je niečo tak strašné, proste nie, lebo to už je potom potrestanie toho poslanca. Prečo by poslanec, ktorý je odborne zdatný, ktorý odvádza dobrú prácu, je s ním spokojnosť, hlási sa povedzme k opozícii, keď je to opozičný poslanec, a robí dobrú robotu v tom výbore, prečo by takýto poslanec nemohol pracovať v tom výbore? Vy chcete takémuto poslancovi uprieť túto prácu. S tým zásadne nesúhlasím. Takže stiahnite to, dohodnite nejaký kompromis, tak oddiaľte hlasovanie na koniec schôdze alebo niečo a dohodnite sa a niečo vymyslite tak, aby dobre bolo. Ďa... (Prerušenie vystúpenia časomerom.)
22. schôdza NR SR - 2.deň - B. popoludni
Dátum: 2024-10-23
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

117. Ďakujem pekne, ja teda skúsim reagovať na pána Dostála v rozprave, aj keď je to náročné, lebo však zazneli tu tie faktické poznámky, že čo by som teda ja povedal tým kolegom z KDH, ktorí sa nejakým spôsobom ohradzujú. Ja keby som bol na mieste pána Dostála, tak by som im povedal, napríklad pánovi Mikloškovi by som povedal, že nemá pravdu. Proste to tak nie je. Však vás keď je desať teraz a budúci mesiac budete štyria, že vám šiesti odídu, tak nemôžu si tí štyria nárokovať na to, že budú mať desať výborov. Ja som použil extrémny príklad, ale takto to proste nefunguje. Keď z Progresívneho Slovenska, hovoril o tom aj pán Dostál, z 33 ľudí 13 ľudí odíde, oni nemôžu očakávať, že im ostane tých ďalších 13 výborov. To je ako príklad. To znamená že nemáte pravdu. Proste to by som povedal pánovi Mikloškovi, keby som bol na mieste pána Dostála. Naproti tomu s pánom Čaučíkom by som súhlasil, keby som bol na mieste pána Dostála, pretože on dal konštruktívny návrh na to, že aby sa to nejakým spôsobom urobilo ináč. Áno, toto je riešenie. Urobte to, prosím vás pekne, ináč! Nebúrajte aj tak dosť krehké tie vzťahy a jednoducho to stiahnite! Dajte hlavy dohromady a urobte to tak, aby bola aj pani Holečková spokojná, aby ste aj vy boli spokojní, aby všetci boli spokojní. Takto proste jednoducho poslankyňu proti jej vôli, a to sa tu nedohadujme, že či súhlasila, nesúhlasila, no nesúhlasila, no dnes mi povedala, že s tým nesúhlasí. Bodka, však mi to povedala. Tuto sedela vedľa mňa, však ja som neni debil, aby som išiel tam vystúpiť a niečo si vymyslel. Však preto som vystúpil, a preto som sa jej zastal. Tak dajte hlavy dohromady a urobte to nejakými presunmi tak, aby ste boli všetci spokojní, tak nech niekto ustúpi, SaS-ka alebo neviem kto. Niekto nech ustúpi, keď tam strašne chcete mať dvoch ľudí. Ale nerobte to, prosím vás pekne, takto násilne. Ďakujem pekne.
22. schôdza NR SR - 2.deň - B. popoludni
Dátum: 2024-10-23
Poslanec: Galko, Ľubomír (SLOVENSKO)
Druh vystúpenia: Vystúpenie s faktickou poznámkou

102. Ďakujem pekne, skúsim zareagovať na všetkých. Pán Čaučík, asi poznáme dve pani Holečkové. Pani Holečková mi jasne povedala, že s tým nesúhlasí. Povedala mi to dnes, ináč by som nevystúpil. To po prvé. Po druhé, pán poslanec Janckulík, nehovoríte dobre, že to patrí klubu, nepatrí to klubu. Však keď Progresívne Slovensko má 33 poslancov a teraz pätnásti mu odídu, tak mi nehovorte, že tí zvyšní sedemnásti či osemnásti si rozoberú tie výbory tých pätnástich. To je nezmysel. To je nezmysel, čo hovoríte. Tieto odchody sa tu diali aj v minulosti a to nie je tak, práve preto je tam rozlíšené, že kedy to členstvo v tom klube automaticky zaniká, alebo v tom výbore, nie klube, zo zákona a kedy treba hľadať nejakú novú dohodu. Pán Šmilňák, nerobte zo seba hlupáka. Len toľko vám poviem. Lebo buď ste ma nepočúvali, alebo robíte zo seba hlupáka. Mne nemusíte hovoriť, čo vám mám radiť a čo vám nemám radiť. Ja budem hovoriť to, čo si myslím. A myslím si to, že konkrétne vy, pán Šmilňák, bažíte po úplne zbytočnej ďalšej funkcii, konkrétne vy. A čo sa týka pána Hlinu, tá pripomienka je veľmi dobrá, však nech sa vzdá pani Holečková. Však si, s prepáčením nekakajte takýmto spôsobom do úst. Však keby, veď nič logickejšie by nebolo, keď by ste boli na tom dohodnutí, tak by sme dneska len volili pána Šmilňáka. Už dávno by v podateľni bol ten abdikačný list, alebo ja neviem, jak sa to volá, kde by sa pani Holečková vzdala členstva a my by sme dnes len volili nového člena výboru. ----------------------------------------- A využijem túto príležitosť na to, aby som podporil pána Hlinu a naozaj vyzval kolegov a priateľov z Progresívneho Slovenska, aby za toto nehlasovali, preboha. Akože nemôžeme poslankyňu, a ešte pracovitú poslankyňu alebo pracovitého poslanca kopnúť do zadku, s prepáčením, len kvôli tomu, že niekto chce ísť na jej miesto a len... (Prerušenie vystúpenia časomerom.)
19. schôdza NR SR - 10.deň - B. popoludni
Dátum: 2024-09-26
Poslanec: Galko, Ľubomír (-)
Druh vystúpenia: Vystúpenie s faktickou poznámkou

62. Ďakujem pekne. Mám dve poznámky k tomuto vystúpeniu. Prvá sa týka toho skrátenia rozpravy na dvanásť hodín, ktoré tu teda stále kritizujeme. Chcem, aby to tu zaznelo, lebo som tu v tej minulej faktickej opomenul odpovedať, že nielen to, ale tým, že vlastne tento návrh zákona je predložený v skrátenom legislatívnom konaní, tak bola vlastne vyblokovaná aj, vyblokované aj štandardné pripomienkové konanie. To znamená, že organizácie, experti, ľudia, čo by mali k tomuto návrhu čo povedať, tak vlastne nedostali slovo. Čiže de facto bola zrušená nielen, bola zrušená expertná, odborná, parlamentná aj laická diskusia k návrhu zákona, ktorý každej rodine na Slovensku ukradne priemerne tisíc eur ročne. To je taká obrovská drzosť, že za takéto niečo by podľa môjho hlbokého presvedčenia nemala v budúcnosti nasledovať len morálna, ale aj trestnoprávna zodpovednosť za takéto niečo. A po druhé, čo sa týka tej diaľničnej nálepky, tam je to úplne celé zle, pretože už tých 60 eur dnes je veľmi veľa. Keď si zoberiete ľubovoľný štát Európskej únie a porovnáte cestnú sieť, priemernú mzdu v kontexte s cenou diaľničnej nálepky, tak je to v žalostné v neprospech Slovenska. A pritom si dovolím odhadnúť, že štát ani nevyberie tie peniaze, koľko si naplánoval, lebo iks vodičov už také peniaze jednoducho odmietne zaplatiť. A už teraz ľutujem obyvateľov napríklad v Stupave, kde teda je bývam, ale aj v Malackách a v ďalších obciach naokolo, ktoré si budú ľudia, ktorí si nekúpia diaľničnú nálepku, vyberať ako alternatívne trasy. Už dnes sa tam nedá dostať na hlavnú cestu. Ja si neviem predstaviť, ako to bude vyzerať v budúcnosti a ja som presvedčený, že toto sa nebude týkať len západu alebo teda Bratislavy, ale aj všetkých miest a všetkých obcí, kde bude možné zvoliť takto alternatívnu trasu. Je to ťažký zločin toto.